Broj: 711-I-1103-P-229-19/20-07-11

Zagreb, 2. srpnja 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave protiv dužnosnice Sandre Jakelić, općinske načelnice Općine Rogoznica,** na 90. sjednici, održanoj dana 2. srpnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Sandre Jakelić, općinske načelnice Općine Rogoznica, neće se pokrenuti, s obzirom da iz prikupljenih podataka povodom prijave zaprimljene 10. srpnja 2019.g., u kojoj se navodi kako dužnosnica živi u Šibeniku i svaki dan u Rogoznicu putuje na posao osobnim automobilom, ne proizlazi da je u postupanju dužnosnice došlo do moguće povrede odredbi ZSSI-a.**

Obrazloženje

Dana 10. srpnja 2019.g. Povjerenstvo je zaprimilo neanonimnu prijavu u kojoj se navodi kako dužnosnica Sandra Jakelić, općinska načelnica općine Rogoznica, svako jutro sa svojim osobnim automobilom putuje iz Šibenika u Rogoznicu na posao. Dužnosnica prema navodima iz prijave godinama živi u Šibeniku u stanu, dok dužnost obnaša u Općini Rogoznica. Prijava je zaprimljena u Povjerenstvu pod brojem: 711-U-2575-P-229/19-01-2 te se povodom nje vodi predmet P-229/19.

Uvidom u Registar dužnosnika utvrđeno je da je Sandra Jakelić obnašla dužnost općinske načelnice Općine Rogoznica u mandatu 2013.-2017. kao i da istu dužnost obnaša u mandatu 2017.-2021.g. Na temelju članka 3. stavka 1. točke 39. ZSSI-a, općinski načelnici jesu dužnosnici u smislu ZSSI-a. Stoga je Sandra Jakelić, povodom obnašanja navedene dužnosti, obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Povjerenstvo je povodom zaprimljene prijave zatražio relevantne podatke i dokumentaciju kako bi ispitao osnovnost navoda u prijavi, odnosno upućuju li isti na moguću povredu odredbi ZSSI-a.

Uvidom u izvješća o imovinskom stanju koje je dužnosnica Sandra Jakelić podnijela dana 24. studenog 2014.g., 13. studenog 2016.g., 26. lipnja 2017.g. te 18. ožujka 2019.g. utvrđeno je kako je u istima dunosnica navela kako prebivalište ima u mjestu Rogoznica, dok boravišta nema.

Povjerenstvo je zatražilo podatke od Ministarstva unutarnjih poslova, PU Šibensko-kninska, te je iz dostavljenih podataka utvrđeno kako je dužnosnica do 2006.g. imala prebivalište u Šibeniku, dok od 2006.g. ima prijavljeno prebivalište u Rogoznici. U dostavljenom očitovanju se napominje kako dužnosnica nema prijavljen privremeni boravak na nekoj drugoj adresi u Republici Hrvatskoj.

Nadalje, Povjerenstvo je od Općine Rogoznica zatražilo očitovanje isplaćuje li Općina Rogoznica dužnosnici Sandri Jakelić, općinskoj načelnici Općine Rogoznica, naknadu za prijevoz za dolazak na posao i s posla i/ili naknadu za korištenje privatnog automobila za službene svrhe i/ili koristi li dužnosnica službeni automobil Općine Rogoznica.

Općina Rogoznica je 17. veljače 2020.g. dostavila očitovanje, KLASA: 041-01/20-10/1 URBROJ: 2182/12-03/20-2, u kojem se navodi kako Općina Rogoznica ne isplaćuje dužnosnici Sandri Jakelić naknadu za prijevoz za dolazak na posao i/ili naknadu za korištenje privatnog automobila za službene svrhe. Dužnosnica koristi službeni automobil Općine Rogoznica u skladu s Pravilnikom o načinu uporabe i prava korištenja službenih automobila, privatnih automobila za službene potrebe, mbilnih aparata za službene potrebe, sredstva reprezentacije i potpisivanja narudžbi od 13. srpnja 2011.g. Navedeni Pravilnik dostavljen je u prilogu očitovanja a uvidom u isti utvrđeno je kako je člankom 5. navedenog Pravilnika propisano kako općinska načelnica ima pravo na korištenje službenig automobila 24 sata dnevno te da se navedeno korištenje automobila smatra korištenjem u službene svrhe.

Slijedom navedenog, iz prikupljenih podataka i dokumentacije utvrđeno je kako su navodi u predmenoj prijavi neosnovani, odnosno nisu utvrđene dodatne okolnosti na temelju kojih bi se moglo zaključiti o postojanju mogućnosti da je dužnosnica Sandra Jakelić u predmetnom slučaju počinila neku od povreda odredbi ZSSI-a.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Sandra Jakelić, elektroničkom dostavom
2. Na znanje podnositelju prijave, putem dostavljene e-mail adrese
3. Objava na internetskoj stranici Povjerenstva
4. Pismohrana